**….napirend**

**Tájékoztatás**

**Salföld Község Önkormányzata Képviselő-testületének**

**2021. november 29-én tartandó testületi ülésére**

**Tárgy: Az önkormányzati képviselő testületi ülésen való személyes jelenléte**

**Készítette:** dr. Szabó Tímea, címzetes főjegyző

Dr. Szabó Tímea

címzetes főjegyző

Tisztelt Képviselő-testület!

Az előző tervezett ülésen kérdésként merült fel az önkormányzati képviselők testületi ülésen való személyes jelenlétének szabályozása, valamint az online jelenlétet lehetővé tételére vonatkozó javaslat készítése és felterjesztése.

Az e kérdésekre vonatkozó jogszabályi rendelkezések az alábbiakban kerültek összefoglalásra:

A Magyarország helyi önkormányzatairól szóló 2011. évi CLXXXIX. törvény 32. § (2) bekezdés i) pontja alapján az önkormányzati képviselő köteles a testületi üléseken megjelenni. A 47. § rendelkezik arról, hogy akkor határozatképes a képviselő-testület, ha az önkormányzati képviselőknek több mint fele jelen van. A javaslat elfogadásához (egyszerű többséget igénylő javaslat esetén) a jelen levő önkormányzati képviselők több mint felének igen szavazata szükséges.

E jelenlét tartalmának értelmezése, annak személyes vagy egyéb módon történő megvalósulása volt a tárgya a Kúria Köf.5003/2012/9. számú határozatának, mely egy, az önkormányzati képviselő videókonferencia útján történő részvételét és szavazását lehetővé tevő szervezeti és működési szabályzati rendelkezést semmisített meg. E határozatban szerepel többek között, hogy:

„Az Ötv. 14. § /1/ bekezdése értelmében „A képviselő-testület akkor határozatképes, ha az ülésen a települési képviselőknek több mint a fele jelen van. A javaslat elfogadásához a jelenlevő települési képviselők több mint a felének igen szavazata szükséges.” A képviselők képviselő-testületi ülésen való jelenléte – ahogy a Kormányhivatal is hivatkozik rá – szorosan kapcsolódik az Ötv. 12. § /3/ bekezdésébe foglalt főszabályhoz, amelynek értelmében „a képviselő-testület ülése nyilvános”. A nyilvánosság az ülésen megjelent képviselők munkájára vonatkozik, arra, hogy a településen lakó választópolgárok, vagy bárki más figyelemmel kísérhesse az önkormányzati döntéshozatalt. A települési képviselők szempontjából mindez kötelezettséggel jár. Az ötv. 19. § (2) bekezdés f/ pontja értelmében a települési képviselő „köteles részt venni a képviselő-testület munkájában”. Mindezen szabályok alapján megállapítható, hogy az Ötv. a települési képviselő személyes részvételét és így jelenlétét írja elő a képviselő-testületi üléseken. E személyes részvétel nem váltható ki videokonferenciával, távszavazással vagy más módon; az Ötv. sem a 18. § /1/ bekezdésében sem más rendelkezésében nem ad felhatalmazást ilyen tárgyú önkormányzati rendeletalkotásra. Egy esetleges videokonferenciával egybekötött képviselő-testületi ülés garanciális szabályait – mivel az önkormányzat képviselő-testülete közhatalmat gyakorol – törvénynek kellene tartalmaznia, ilyen tárgyú törvényi szabályozás azonban nincs.

Az indítványozó Kormányhivatal hivatkozott az Alkotmánybíróság 369/E/2009. AB határozatára. E döntésében az Alkotmánybíróság – bár nem önkormányzati rendelet vizsgálata kapcsán, de általános érvénnyel – kifejtette, hogy (akár az országgyűlési, akár a helyi önkormányzati) képviselő-testületi üléseken a jogi szabályozás által előírt jelenlét szűken értelmezendő: „a testületi szerv ülésén való fizikai jelenlétet jelenti”. Ez irányadó a szavazásnál is, „az ülésen való részvétel hiányában a szavazati jog nem gyakorolható”(ABH 2009, 2722.).”

Mindezek alapján a testületi ülésen az önkormányzati képviselő nem személyes részvételét, szavazati jogának nem személyes módon történő gyakorlását lehetővé tevő önkormányzati szabályozás alkotására jelenleg lehetőség nincs.

***Önkormányzatok tájékoztatás kérési, döntési kezdeményezési joga:***

Az Alaptörvény 32. cikk (1) bekezdés j) pontja szerint a helyi önkormányzat a helyi közügyek intézése körében törvény keretei között a feladat- és hatáskörrel rendelkező szervtől tájékoztatást kérhet, döntést kezdeményezhet, véleményt nyilváníthat.

A Magyarország helyi önkormányzatairól szóló 2011. évi CLXXXIX. törvény 7. §-a szerint az Alaptörvény 32. cikk (1) bekezdés j) pontja szerint megkeresett szerv a helyi önkormányzat megkeresésére harminc napon belül érdemben köteles válaszolni.  
Ha a megkeresés címzettje az Országgyűlés, a harmincnapos határidőt nem kell alkalmazni.  
Amennyiben a tájékoztatás, a válaszadás vagy az intézkedés nem a megkeresett szerv hatáskörébe tartozik, az köteles a megkeresést nyolc napon belül áttenni a hatáskörrel rendelkező szervhez és erről a megkereső helyi önkormányzatot egyidejűleg tájékoztatni.